በእነ መላኩ ፈንታ ክስ የሙያ ምስክር መስማት ጀመረ
– የፌዴራል ከፍተኛ ፍርድ ቤት 15ኛ ወንጀል ችሎት በእነ መላኩ ፈንታ የክስ መዝገብ ዓቃቤ ህግ ያቀረበውን የሙያ ምስክር ማዳመጥ ጀመረ፡፡ፍርድ ቤቱ በትላንት ውሎው መስማት የጀመረው የኢትዮጵያ ገቢዎችና ጉምሩክ ባለሥልጣን የታክስ ቡድን በመቀጠልም የኦዲት ምርመራ የሥራ ሂደት አስተባባሪ በመሆን ይሰሩ የነበሩና በአሁን ጊዜ ጡረተኛ የሆኑ ግለሰብን ምስክርነት ነው፡፡ግለሰቡ ምስክርነታቸውን እንዲሰጡ የቀረቡት የኢትዮጵያ ገቢዎችና ጉምሩክ ባለሥልጣን የቀድሞው ዋና ዳይሬክተር አቶ መላኩ ፈንታን፣ በባለሥልጣኑ በህግ ማስከበር ዘርፍ ምክትል ዋና ዳይሬክተር የነበሩት አቶ ገብረዋህድ ገብረፃዲቅን፣ የባለሥልጣኑ የኦዲት ዳይሬክተር የነበሩት አቶ በላቸው በየነንና የኢንተርኮንቲኔንታል ሆቴል ባለቤት አቶ ስማቸው ከበደን የተመለከተው ክስ ላይ ነው፡፡ምስክሩ ለፍርድ ቤቱ እንዳስረዱት ባለስልጣን መስሪያ ቤቱ በሆቴሎች ላይ ያካሄደውን ድንገተኛ ቆጠራ ተከትሎ የተቋቋመው የአገር ውስጥ ግብር አወሳሰን ቡድን አስተባባሪ ነበሩ፡፡“በቀረበልን የኦዲት ሪፖርት ላይ ተመስርተን የገቢ ግብርና የተጨማሪ እሴት ታክስ ስሌት ከሰራንባቸው ሆቴሎች መካከል አንድኛው ኢንተርኮንቲኔንታል ሆቴል ነው” ያሉት ምስክሩ በኦዲት ርፖርቱ ላይ በጉድለት የተመዘገቡ ንብረቶች ላይ ስሌቱን መስራታቸውን ለፍርድ ቤቱ ተናግረዋል፡፡ኢንተርኮንቲኔንታል ሆቴል በባለሥልጣን መስሪያ ቤቱ በ2002 ዓ.ም ድንገተኛ የንብረት ቆጠራ ከተደረገባቸው አስር ሆቴሎች መካከል አንዱ ነው፡፡ ባለሥልጣን መስሪያ ቤቱ ድንገተኛ ቆጠራ ለማድረግ የወሰነው የሆቴልና ቱሪዝም ዘርፍን ለማበረታታት በሚል ያተቀመጠውን የቀረጥ ነፃ መብት ላልተፈለገለት ዓላማ እየዋለ መሆኑን በደረሰው መረጃ መሰረት ነው፡፡ዓቃቤ ህግ በኢንተርኮንቲኔንታል ሆቴል የድንገተኛ የንብረት ቆጠራ ሥራ ላይ የተሳተፉ ሦስት ምስክሮችን ከዚህ ቀደም በተከታታይ ሲያሰማ ቆይቷል፡፡ እነዚህ ግለሰቦች ለፍርድ ቤት በሰጡት ምስክርነት ከ9 ሚሊዮን ብር በላይ ግብር ያልተከፈለባቸው እቃዎች ላልታለመላቸው አገልግሎት ውለዋል፡፡ ከወራት በኋላ በተደረገ ድጋሚ ቆጠራ ግምቱ ወደ 8 ሚሊየን ዝቅ ማለቱን ምስክሮቹ መናገራቸው ይታወሳል፡፡ትላንት የቀረቡት ምስክር በዚህ ሪፖርት ላይ ተመስርቶ በተሰራው ግብር ከቀረጥ ነፃ የገቡት ንብረቶች ላልታለመላቸው አገልግሎት በመዋላቸው ግብር ከፋዩ 1.2 ሚሊዮን ብር የገቢ ግብር እንዲሁም 610ሺህ ብር ደግሞ የተጨማሪ እሴት ታክስ ሊከፍል ይገባ ነበር ብለዋል፡፡ውሳኔያቸውን ለከፍተኛ ግብር ከፋዮች ቅርኝጫፍ ፅህፈት ቤት፣ ለኦዲት ዳይሬክቶሬት ዳይሬክተር ለነበሩት አቶ በላቸው እንዲሁም አቶ ገብረዋህድ ይመሩት ለነበረው የህግ ማስከበር ክፍል ማስተላለፋቸውን ምስክሩ አስረድተዋል፡፡ምስክሩ በመስቀለኛ ጥያቄ ወቅት ውሳኔያቸው በግብር አቤቱታ አጣሪ ጉባኤ በተሳሳተ መረጃ ላይ የተመሰረተ በመሆኑ እንዲስተካከል ትዕዛዝ እንደተሰጣቸው ተናግረዋል፡፡